Medzi šesť kultúrnych podujatí prerozdelí mesto celkovo 110.000 eur. Zastupiteľstvo zároveň schválilo podporu aj pre Bratislavský knižný festival (BRaK) i pre modifikovaný festival Biela noc.
Z kultúrnych podujatí získa dotáciu 20.000 eur projekt Bratislava v pohybe medzinárodný festival súčasného tanca, dotácia 15.000 eur smeruje na NEXT 2020: medzinárodný festival súčasnej hudby 21. ročník. Rovnakou sumou bude podporený Medzinárodný festival dokumentárnych filmov Jeden svet 2020. Konvergencie medzinárodný festival komornej hudby získa dotáciu 25.000 eur, projekt [fjúžn] 15 Spoznaj svet, ktorý máme doma bude podporený sumou 10.000 eur a Viva Musica! festival 2020 sumou 25.000 eur.
Poslanci na návrh mestskej poslankyne a starostky bratislavského Starého Mesta Zuzany Aufrichtovej zároveň podporili po 10.000 eur podujatie BRaK, ktoré v rámci žiadosti o dotáciu bolo riadne hodnotené a nezískalo podporu len z dôvodu nedostatku finančných prostriedkov a festival Biela noc.
Tomuto festivalu pôvodne navrhovali dotáciu 20.000 eur, avšak jeho organizátori po septembrovom sprísnení protiepidemických opatrení v Bratislavskom kraji oznámili, že sa podujatie neuskutoční. V stredu (23. 9.) organizátori informovali, že sa predsa len rozhodli zrealizovať niekoľko projektov. "Pôjde o samostatné objekty a výstavy, ktoré sa budú priebežne objavovať vo verejnom priestore a galériách," spresnili.